《题刘观察日涉园》
明代·胡应麟

锦石清沙动画阑，深居赢得近长安。晴窗雾压亭台湿，夜榻云移枕簟寒。

径掩杉松回白鹤，池分梧竹下青鸾。门前俗辙虚劳问，十载焦桐已罢弹。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。